title: Directiva Consiliului din 3 iunie 1991 privind banda de frecvențe care trebuie stabilită pentru introducerea coordonată a standardelor europene de radiocomunicație digitală fără fir (DECT) în Comunitate

text:
               13/Volumul 10

               RO

               Jurnalul Ofícial al Uniunii Europene

               92

         31991L0287

               L 144/45

               JURNALUL OFÍCIAL AL UNIUNII EUROPENE

      DIRECTIVA CONSILIULUI

   din 3 iunie 1991
   privind banda de frecvențe care trebuie stabilită pentru introducerea coordonată a standardelor europene de radiocomunicație digitală fără fir (DECT) în Comunitate
   (91/287/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 100a,
   având în vedere propunerea Comisiei (1),
   în cooperare cu Parlamentul European (2),
   având în vedere avizul Comitetului Economic și Social (3),
   întrucât Recomandarea 84/549/CEE (4) preconizează introducerea de servicii în baza unei abordări comune armonizate în domeniul telecomunicațiilor;
   întrucât, în rezoluția sa din 30 iunie 1988 (5) privind dezvoltarea pieței comune a serviciilor și a echipamentelor de telecomunicații, Consiliul preconizează promovarea de servicii la scară europeană în funcție de nevoile pieței;
   întrucât resursele oferite de rețelele moderne de telecomunicații trebuie să fie utilizate la maximum în folosul dezvoltării economice a Comunității;
   întrucât Directiva 89/336/CEE a Consiliului din 3 mai 1989 privind armonizarea legislațiilor statelor membre în ceea ce privește compatibilitatea electromagnetică (6) se aplică și întrucât este necesar în special să se evite perturbațiile electromagnetice indezirabile;
   întrucât sistemele actuale de telefonie fără fir utilizate în Comunitate și benzile de frecvență în care acestea funcționează variază într-o măsură foarte mare și ar putea să nu permită se beneficieze nici de avantajele oferite de serviciile la scară europeană, nici de economiile de scară asociate cu o piață cu adevărat europeană;
   întrucât Institutul European de Standarde în Telecomunicații (ETSI) elaborează în prezent standardul european de telecomunicații (ETS) pentru standardele europene de radiocomunicație digitală fără fir (DECT);
   întrucât elaborarea standardului european de telecomunicații (ETS) trebuie să țină seama de securitatea utilizatorilor, să asigure interoperabilitatea la scară europeană și să permită utilizatorilor care dispun de un serviciu bazat pe sistemul DECT să aibă acces, după caz, la acest serviciu în oricare alt stat membru;
   întrucât realizarea în Europa a DECT va oferi o posibilitate importantă pentru introducerea unui sistem cu adevărat european de telefonie digitală fără fir;
   întrucât ETSI a estimat că DECT necesită 20 MHz în zonele cu densitate ridicată;
   întrucât Conferința Europeană a Administrațiilor Poștei și Telecomunicațiilor (CEPT) a recomandat banda de frecvențe comune europene de 1880-1990 MHz pentru DECT, recunoscând în același timp că, în funcție de dezvoltarea sistemului DECT, ar putea fi nevoie de un spectru de frecvențe suplimentare;
   întrucât acest lucru trebuie luat în considerare la pregătirea Conferinței Administrative Mondiale a Radiocomunicațiilor (CAMR) din 1992;
   întrucât, după data stabilirii benzii de frecvențe rezervate DECT, serviciile existente se vor putea menține în această bandă în măsura în care nu interferează cu sistemele DECT care ar putea fi create în funcție de cererea comercială;
   întrucât punerea în aplicare a Recomandării 91/288/CEE a Consiliului din 3 iunie 1991 privind introducerea coordonată a standardelor europene de radiocomunicație digitală fără fir în Comunitate (7) va asigura punerea în aplicare a DECT la 31 decembrie 1992;
   întrucât Directiva 91/263/CEE a Consiliului din 29 aprilie 1991 privind armonizarea legislațiilor statelor membre în ceea ce privește echipamentele terminale de telecomunicații, incluzând recunoașterea reciprocă a conformității acestora (8), va permite stabilirea rapidă de specificații comune de conformitate pentru DECT;
   întrucât introducerea DECT depinde de atribuirea și de disponibilitatea unei benzi de frecvențe pentru a asigura transmiterea și recepția între stațiile cu bază fixă și stațiile mobile;
   întrucât va fi nevoie de o anumită flexibilitate pentru a ține seama de dispozițiile diferite în materie de frecvențe care există în diverse state membre; întrucât va trebui să se asigure ca această flexibilitate să nu încetinească introducerea sistemului DECT în funcție de cererea comercială în Comunitate;
   întrucât disponibilitatea progresivă a întregii benzi de frecvențe menționate mai sus va fi indispensabilă pentru introducerea DECT la scară europeană,
   ADOPTĂ PREZENTA DIRECTIVĂ:
   Articolul 1
   În sensul prezentei directive, prin sistemul standardului european de radiocomunicație digitală fără fir (DECT) se înțelege tehnologia conformă standardului european de telecomunicații (ETS) pentru radiocomunicațiile digitale fără fir la care se referă Recomandarea 91/288/CEE și sistemele de telecomunicații, atât publice, cât și private, care folosesc direct tehnologia.
   Articolul 2
   În conformitate cu recomandarea T/R 22-02 a Conferinței Europene a Administrațiilor Poștei și Telecomunicațiilor (CEPT), statele membre stabilesc banda de frecvențe de 1880-1990 MHz pentru standardul european de radiocomunicație digitală fără fir (DECT) până la 1 ianuarie 1992.
   În conformitate cu recomandarea CEPT, DECT are prioritate față de alte servicii în aceeași bandă și este protejat în banda stabilită.
   Articolul 3
   (1)   Statele membre pun în aplicare actele cu putere de lege și actele administrative necesare aducerii la îndeplinire a prezentei directive până la 31 decembrie 1991. Statele membre informează de îndată Comisia cu privire la aceasta.
   (2)   Atunci când statele membre adoptă aceste dispoziții, acestea conțin o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   Comisia prezintă Consiliului, până la sfârșitul anului 1995, un raport privind punerea în aplicare a prezentei directive.
   Articolul 5
   Prezenta directivă se adresează statelor membre.

      Adoptată la Luxemburg, 3 iunie 1991.

            Pentru Consiliu

            Președintele

         A. BODRY

      (1)  JO C 187, 27.7.1990, p. 5.

      (2)  JO C 19, 28.1.1991, p. 97 și

      JO C 106, 22.4.1991, p. 78.

      (3)  JO C 332, 31.12.1990, p. 172.

      (4)  JO L 298, 16.11.1984, p. 49.

      (5)  JO C 257, 4.10.1988, p. 1.

      (6)  JO L 139, 23.5.1989, p. 19.

      (7)  JO L 144, 8.6.1991, p. 47.

      (8)  JO L 128, 23.5.1991, p. 1.


title: Directiva (UE) 2015/1787 a Comisiei din 6 octombrie 2015 de modificare a anexelor II și III la Directiva 98/83/CE a Consiliului privind calitatea apei destinate consumului uman

text:
               7.10.2015

               RO

               Jurnalul Oficial al Uniunii Europene

               L 260/6

         DIRECTIVA (UE) 2015/1787 A COMISIEI
   din 6 octombrie 2015
   de modificare a anexelor II și III la Directiva 98/83/CE a Consiliului privind calitatea apei destinate consumului uman
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/83/CE a Consiliului din 3 noiembrie 1998 privind calitatea apei destinate consumului uman (1), în special articolul 11 alineatul (2),
   întrucât:

               (1)

               Anexele II și III la Directiva 98/83/CE prevăd cerințele minime ale programelor de monitorizare pentru întreaga cantitate de apă destinată consumului uman și specificațiile privind metoda de analiză a diferiților parametri.

               (2)

               Specificațiile din anexele II și III ar trebui să fie actualizate ținându-se seama de progresele științifice și tehnice și pentru a se asigura coerența cu legislația Uniunii.

               (3)

               Anexa II la Directiva 98/83/CE permite un anumit grad de flexibilitate în ceea ce privește efectuarea controlului de audit și a controlului de rutină, care permite o prelevare de probe mai puțin frecventă în anumite circumstanțe. Condițiile specifice pentru efectuarea monitorizării parametrilor cu frecvențele corespunzătoare și gama de tehnici de monitorizare trebuie să fie clarificate ținându-se seama de progresele științifice.

               (4)

               Din 2004, Organizația Mondială a Sănătății a elaborat metoda de abordare a planului privind siguranța apei care se bazează pe principiile de evaluare și de gestionare a riscurilor, prevăzute în Orientările privind calitatea apei potabile
                   (2) publicate de aceasta. Orientările respective, împreună cu standardul EN 15975-2 privind securitatea alimentării cu apă potabilă, sunt principii recunoscute la nivel internațional, care stau la baza producției, distribuției, monitorizării și analizei parametrilor apei potabile. Anexa II la Directiva 98/83/CE ar trebui, prin urmare, să fie aliniată la cele mai recente actualizări ale acestor principii.

               (5)

               Pentru a controla riscurile la adresa sănătății umane, programele de monitorizare ar trebui să asigure instituirea unor măsuri pe tot parcursul lanțului de alimentare cu apă și să ia în considerare informațiile provenite de la corpurile de apă utilizate pentru captarea apei potabile. Obligațiile generale pentru programele de monitorizare ar trebui să constituie o punte între captarea apei și alimentarea cu apă. În temeiul articolului 6 din Directiva 2000/60/CE a Parlamentului European și a Consiliului (3), statele membre trebuie să asigure crearea registrului (registrelor) zonelor protejate. Conform articolului 7 alineatul (1) din directiva menționată, astfel de zone protejate includ toate corpurile de apă utilizate pentru captarea apei potabile sau destinate unei astfel de utilizări. Rezultatele obținute în urma monitorizării acestor corpuri de apă, realizată în temeiul articolului 7 alineatul (1) și al articolului 8 din directiva menționată, ar trebui să fie utilizate pentru a se determina riscul potențial al apei potabile înainte și după tratare, în sensul Directivei 98/83/CE.

               (6)

               Experiența a demonstrat că, pentru mulți parametri (în special cei fizico-chimici), concentrațiile prezente ar avea rareori drept rezultat o depășire a valorilor-limită. Monitorizarea și raportarea unor astfel de parametri fără relevanță practică presupun costuri importante, în special în cazul în care trebuie să fie analizat un număr mare de parametri. Introducerea unei flexibilități în ceea ce privește frecvența monitorizării în astfel de circumstanțe oferă oportunități de reducere a costurilor, care nu ar afecta sănătatea publică sau alte beneficii. Monitorizarea flexibilă reduce, de asemenea, colectarea unor date care oferă puține informații sau nicio informație privind calitatea apei potabile.

               (7)

               Prin urmare, statelor membre ar trebui să li se permită derogări de la programele de monitorizare pe care le-au instituit, cu condiția să fie efectuate evaluări ale riscului credibile, care se pot baza pe Orientările OMS privind calitatea apei potabile și care ar trebui să ia în considerare monitorizarea efectuată în temeiul articolului 8 din Directiva 2000/60/CE.

               (8)

               Tabelul B2 din anexa II la Directiva 98/83/CE, care se referă la apa îmbuteliată în sticle sau recipiente destinate comercializării, a devenit caduc, întrucât aceste produse sunt reglementate de Regulamentul (CE) nr. 178/2002 al Parlamentului European și al Consiliului (4). Acestor produse li se aplică, de asemenea, principiul „analiza riscurilor și punctele critice de control” (HACCP) prevăzut în Regulamentul (CE) nr. 852/2004 al Parlamentului European și al Consiliului (5) și principiile controalelor oficiale prevăzute în Regulamentul (CE) nr. 882/2004 al Parlamentului European și al Consiliului (6). Drept consecință a adoptării acestor regulamente, anexa II la Directiva 98/83/CE nu se mai aplică de facto apei îmbuteliate în sticle sau recipiente destinate comercializării.

               (9)

               Directiva 2013/51/Euratom a Consiliului (7) a introdus măsuri specifice pentru monitorizarea substanțelor radioactive. Programele de monitorizare pentru substanțele radioactive ar trebui, prin urmare, să fie stabilite numai în conformitate cu această directivă.

               (10)

               Laboratoarele care aplică specificațiile pentru analiza parametrilor stabiliți în anexa III la Directiva 98/83/CE ar trebui să își desfășoare activitatea în conformitate cu proceduri aprobate la nivel internațional sau cu standarde de performanță bazate pe criterii și să utilizeze metode de analiză care au fost, pe cât posibil, validate.

               (11)

               Directiva 2009/90/CE a Comisiei (8) prevede standardul EN ISO/IEC 17025 sau alte standarde echivalente acceptate la nivel internațional, care urmează să fie utilizate pentru validarea metodelor de analiză. EN ISO/IEC 17025 este, de asemenea, unul dintre standardele utilizate în temeiul Regulamentului (CE) nr. 882/2004 pentru acreditarea laboratoarelor desemnate de autoritățile competente din statele membre. Prin urmare, este necesar să se prevadă că standardul acesta sau alte standarde echivalente acceptate la nivel internațional trebuie folosite pentru validarea metodelor de analiză în contextul Directivei 98/83/CE. În vederea alinierii la Directiva 2009/90/CE a anexei III la Directiva 98/83/CE, limita de cuantificare și incertitudinea de măsurare ar trebui să fie introduse drept caracteristici de performanță. Cu toate acestea, statele membre ar trebui să poată continua să permită utilizarea acurateței, preciziei și limitei de detecție drept caracteristici de performanță în conformitate cu anexa III la Directiva 98/83/CE, pentru o perioadă limitată, oferind astfel laboratoarelor suficient timp pentru a se adapta la acest progres tehnic.

               (12)

               Au fost stabilite o serie de standarde ISO pentru analiza parametrilor microbiologici. Astfel, EN ISO 9308-1 și EN ISO 9308-2 (pentru numărarea E. coli și a bacteriilor coliforme) și standardul EN ISO 14189 (pentru analiza Clostridium perfringens) furnizează toate specificațiile necesare pentru efectuarea analizei. Aceste noi standarde și progrese tehnice ar trebui reflectate în anexa III la Directiva 98/83/CE.

               (13)

               Pentru a evalua echivalența metodelor alternative cu metoda prevăzută în anexa III la Directiva 98/83/CE, statelor membre ar trebui să li se permită să utilizeze standardul EN ISO 17994, care a fost deja stabilit ca standardul pentru echivalența metodelor microbiologice în contextul Directivei 2006/7/CE a Parlamentului European și a Consiliului (9) și prin Decizia 2009/64/CE a Comisiei (10). Alternativ, acestora ar trebui să li se permită să utilizeze standardul EN ISO 16140 sau orice alte protocoale similare acceptate pe plan internațional, astfel cum se menționează la articolul 5 alineatul (5) din Regulamentul (CE) nr. 2073/2005 al Comisiei (11), pentru a se stabili echivalența metodelor bazate pe alte principii decât utilizarea de culturi, din afara domeniului de aplicare a EN ISO 17994.

               (14)

               Prin urmare, anexele II și III la Directiva 98/83/CE ar trebui modificate în mod corespunzător.

               (15)

               Măsurile prevăzute în prezenta directivă sunt în conformitate cu avizul Comitetului pentru apa potabilă instituit prin articolul 12 alineatul (1) din Directiva 98/83/CE,

         ADOPTĂ PREZENTA DIRECTIVĂ:
   Articolul 1
   Directiva 98/83/CE se modifică după cum urmează:

               1.

               anexa II se înlocuiește cu textul din anexa I la prezenta directivă;

               2.

               anexa III se modifică în conformitate cu anexa II la prezenta directivă.

         Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 27 octombrie 2017, cel târziu. Statele membre comunică de îndată Comisiei textul acestor acte.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 6 octombrie 2015.

            Pentru Comisie

            Președintele

         Jean-Claude JUNCKER

      (1)  JO L 330, 5.12.1998, p. 32.

      (2)  http://www.who.int/water_sanitation_health/publications/2011/dwq_guidelines/en/index.html

      (3)  Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei (JO L 327, 22.12.2000, p. 1).

      (4)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

      (5)  Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (JO L 139, 30.4.2004, p. 1).

      (6)  Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 165, 30.4.2004, p. 1).

      (7)  Directiva 2013/51/Euratom a Consiliului din 22 octombrie 2013 de stabilire a unor cerințe de protecție a sănătății populației în ceea ce privește substanțele radioactive din apa destinată consumului uman (JO L 296, 7.11.2013, p. 12).

      (8)  Directiva 2009/90/CE a Comisiei din 31 iulie 2009 de stabilire, în temeiul Directivei 2000/60/CE a Parlamentului European și a Consiliului, a specificațiilor tehnice pentru analiza chimică și monitorizarea stării apelor (JO L 201, 1.8.2009, p. 36).

      (9)  Directiva 2006/7/CE a Parlamentului European și al Consiliului din 15 februarie 2006 privind gestionarea calității apei pentru scăldat (JO L 64, 4.3.2006, p. 37).

      (10)  Decizia 2009/64/CE a Comisiei din 21 ianuarie 2009 de specificare, în conformitate cu Directiva 2006/7/CE a Parlamentului European și a Consiliului, a standardului ISO 17994:2004(E) ca standard pentru echivalența metodelor de analiză microbiologică (JO L 23, 27.1.2009, p. 32).

      (11)  Regulamentul (CE) nr. 2073/2005 al Comisiei din 15 noiembrie 2005 privind criteriile microbiologice pentru produsele alimentare (JO L 338, 22.12.2005, p. 1).

      ANEXA I

            „ANEXA II

               MONITORIZARE

            PARTEA A

               Obiective generale și programe de monitorizare pentru apa destinată consumului uman

                        1.

                        Programele de monitorizare pentru apa destinată consumului uman trebuie:

                                    (a)

                                    să verifice dacă măsurile instituite pentru a controla riscurile la adresa sănătății umane pe tot parcursul lanțului de alimentare cu apă din bazinul hidrografic, trecând prin captare, tratare și depozitare, până la distribuție sunt eficace și dacă la punctul de conformitate apa este sanogenă și curată;

                                    (b)

                                    să furnizeze informații cu privire la calitatea apei destinate consumului uman pentru a demonstra că sunt respectate obligațiile prevăzute la articolele 4 și 5 și parametrii valorici stabiliți în anexa I;

                                    (c)

                                    să identifice mijloacele cele mai adecvate de atenuare a riscului pentru sănătatea umană.

                        2.

                        În conformitate cu articolul 7 alineatul (2), autoritățile competente instituie programe de monitorizare care respectă parametrii și frecvențele prevăzute în partea B din prezenta anexă și care constau în:

                                    (a)

                                    colectarea și analiza unor probe de apă distincte; sau

                                    (b)

                                    înregistrarea măsurătorilor în cadrul unui proces continuu de monitorizare;

                              În plus, programele de monitorizare pot consta în:

                                    (a)

                                    inspectarea înregistrărilor privind funcționalitatea și întreținerea echipamentelor; și/sau

                                    (b)

                                    inspectarea bazinului hidrografic, a punctelor de captare a apei și a infrastructurii aferente tratării, depozitării și distribuției.

                        3.

                        Programele de monitorizare se pot baza pe o evaluare a riscului astfel cum este prezentată în partea C.

                        4.

                        Statele membre se asigură că programele de monitorizare sunt revizuite în mod continuu și actualizate sau reconfirmate cel puțin o dată la cinci ani.

                  PARTEA B

               Parametri și frecvențe

            1.   Cadru general

            Un program de monitorizare trebuie să țină seama de parametrii menționați la articolul 5, inclusiv de cei care sunt importanți pentru evaluarea impactului sistemelor locale de distribuție asupra calității apei la punctul de conformitate, astfel cum se prevede la articolul 6 alineatul (1). Atunci când aleg parametrii corespunzători pentru monitorizare trebuie să fie luate în considerare condițiile locale pentru fiecare sistem de alimentare cu apă.
            Statele membre asigură monitorizarea parametrilor enumerați la punctul 2 cu frecvențele relevante de prelevare a probelor, astfel cum se prevede la punctul 3.
            2.   Lista parametrilor

               Parametrii grupei A

            Următorii parametri (grupa A) sunt monitorizați în conformitate cu frecvențele de monitorizare prevăzute în tabelul 1 de la punctul 3:

                        (a)

                           Escherichia coli (E. coli), bacterii coliforme, număr de colonii la 22 °C, culoare, turbiditate, gust, miros, pH, conductivitate;

                        (b)

                        alți parametri identificați ca fiind relevanți în cadrul programului de monitorizare, în conformitate cu articolul 5 alineatul (3) și, dacă este cazul, printr-o evaluare a riscurilor, astfel cum se prevede în partea C.

                  În anumite circumstanțe, se adaugă următorii parametri la parametrii grupei A:

                        (a)

                        amoniu și nitrit, în cazul în care este folosită tratarea cu cloramină;

                        (b)

                        aluminiu și fier, dacă sunt utilizate ca substanțe chimice de tratare a apei.

               Parametrii grupei B

            Pentru a determina conformitatea cu toți parametrii valorici stabiliți în prezenta directivă, toți ceilalți parametri care nu au fost analizați în cadrul grupei A și care sunt stabiliți în conformitate cu articolul 5 sunt monitorizați cel puțin cu frecvențele menționate în tabelul 1 de la punctul 3.
            3.   Frecvențele de prelevare

               Tabelul 1

               Frecvența minimă de prelevare și de analiză pentru monitorizarea conformității

                        Volumul de apă distribuit sau produs în fiecare zi în interiorul unei zone de alimentare
                        (A se vedea notele 1 și 2)
                        m3

                        Parametru al grupei A
                        numărul de prelevări pe an
                        (A se vedea nota 3)

                        Parametru al grupei B
                        numărul de prelevări pe an

                        ≤ 100

                        > 0
                        (A se vedea nota 4)

                        > 0
                        (A se vedea nota 4)

                        > 100

                        ≤ 1 000

                        4

                        1

                        > 1 000

                        ≤ 10 000

                        4
                        + 3
                        pentru fiecare tranșă de 1 000 m3/zi din volumul total

                        1
                        + 1
                        pentru fiecare tranșă de 4 500 m3/zi din volumul total

                        > 10 000

                        ≤ 100 000

                        3
                        + 1
                        pentru fiecare tranșă de 10 000 m3/zi din volumul total

                        > 100 000

                        12
                        + 1
                        pentru fiecare tranșă de 25 000 m3/zi din volumul total

                           Nota 1:

                        O zonă de alimentare este o zonă geografică determinată în care apa destinată consumului uman provine din una sau mai multe surse, calitatea apei putând fi considerată aproximativ uniformă.

                           Nota 2:

                        Volumele se calculează ca medii pe parcursul unui an calendaristic. Numărul de locuitori dintr-o zonă de alimentare poate fi folosit în loc de volumul de apă pentru a determina frecvența minimă, pe baza unui consum de apă estimat de 200 l/(zi*persoană).

                           Nota 3:

                        Frecvența indicată se calculează după cum urmează: de exemplu, 4 300 m3/zi = 16 probe (patru pentru primii 1 000 m3/zi + 12 pentru 3 300 m3/zi suplimentari).

                           Nota 4:

                        Statele membre care au decis să excepteze aprovizionările individuale în temeiul articolului 3 alineatul (2) litera (b) din prezenta directivă aplică aceste frecvențe doar în cazul zonelor de alimentare care distribuie între 10 și 100 m3 pe zi.

                  PARTEA C

               Evaluarea riscurilor

                        1.

                        Statele membre pot să prevadă posibilitatea unei derogări de la parametrii și frecvențele prelevării de probe din partea B, cu condiția efectuării unei evaluări a riscurilor în conformitate cu prezenta parte.

                        2.

                        Evaluarea riscurilor menționată la punctul 1 se bazează pe principiile generale de evaluare a riscurilor prevăzute în legătură cu standardele internaționale, cum ar fi standardul EN 15975-2 privind «securitatea alimentării cu apă potabilă, linii directoare pentru gestionarea riscului și a crizei».

                        3.

                        Evaluarea riscurilor ține seama de rezultatele programelor de monitorizare instituite prin articolul 7 alineatul (1) al doilea paragraf și articolul 8 din Directiva 2000/60/CE a Parlamentului European și a Consiliului (1) pentru corpurile de apă identificate în conformitate cu articolul 7 alineatul (1) care furnizează, în medie, mai mult de 100 m3 pe zi, în conformitate cu anexa V la directiva menționată.

                        4.

                        Pe baza rezultatelor evaluării riscurilor, se extinde lista parametrilor de la punctul 2 din partea B și/sau se mărește frecvența de prelevare indicată la punctul 3 din partea B, în cazul în care este îndeplinită oricare dintre condițiile următoare:

                                    (a)

                                    lista parametrilor sau a frecvențelor prevăzută în prezenta anexă nu este suficientă pentru a îndeplini obligațiile impuse în temeiul articolului 7 alineatul (1);

                                    (b)

                                    este necesară o monitorizare suplimentară în sensul articolului 7 alineatul (6);

                                    (c)

                                    este necesar să se furnizeze garanțiile necesare prevăzute la punctul 1 litera (a) din partea A.

                        5.

                        Pe baza rezultatelor evaluării riscurilor, este posibil să se reducă lista parametrilor stabilită la punctul 2 din partea B și/sau frecvențele de prelevare de la punctul 3 din partea B, dacă sunt îndeplinite următoarele condiții:

                                    (a)

                                    frecvența prelevării de probe pentru E. coli nu trebuie să devină mai mică decât cea prevăzută la punctul 3 din partea B, indiferent de circumstanțe;

                                    (b)

                                    pentru toți ceilalți parametri:

                                                (i)

                                                locul și frecvența de prelevare a probelor se stabilesc în funcție de originea parametrului, precum și în funcție de variabilitatea și tendințele pe termen lung ale concentrației acestuia, ținând seama de articolul 6;

                                                (ii)

                                                pentru a reduce frecvența minimă de prelevare a unui parametru, așa cum s-a prevăzut la punctul 3 din partea B, rezultatele obținute pe baza probelor prelevate la intervale regulate pe o perioadă de cel puțin trei ani de la punctele de prelevare reprezentative pentru întreaga zonă de alimentare trebuie să fie toate mai mici de 60 % din parametrul valoric;

                                                (iii)

                                                pentru a elimina un parametru din lista de parametri care trebuie monitorizați, așa cum s-a prevăzut la punctul 2 din partea B, rezultatele obținute pe baza probelor prelevate la intervale regulate pe o perioadă de cel puțin trei ani de la punctele reprezentative pentru întreaga zonă de alimentare trebuie să fie toate mai mici de 30 % din parametrul valoric;

                                                (iv)

                                                eliminarea unui anumit parametru prevăzut la punctul 2 din partea B din lista de parametri care trebuie monitorizați se bazează pe rezultatul evaluării riscurilor, susținută fiind de rezultatele monitorizării surselor de apă destinată consumului uman și care confirmă că sănătatea umană este protejată împotriva efectelor negative ale oricărei contaminări a apei destinate consumului uman, astfel cum se prevede la articolul 1;

                                                (v)

                                                frecvența prelevării de probe poate fi redusă sau poate fi eliminat un parametru din lista parametrilor care trebuie monitorizați, astfel cum se prevede la punctele (ii) și (iii), numai dacă evaluarea riscurilor confirmă faptul că niciun factor care poate fi anticipat în mod rezonabil nu este susceptibil să provoace o deteriorare a calității apei destinate consumului uman.

                        6.

                        Statele membre se asigură:

                                    (a)

                                    că evaluările riscurilor sunt aprobate de către autoritatea competentă relevantă proprie; și

                                    (b)

                                    că sunt disponibile informații care arată că a fost efectuată o evaluare a riscului, împreună cu un rezumat al rezultatelor acesteia.

                  PARTEA D

               Metodele de prelevare a probelor și punctele de prelevare

                        1.

                        Punctele de prelevare se stabilesc astfel încât să se asigure conformitatea cu punctele de conformitate definite la articolul 6 alineatul (1). În cazul unei rețele de distribuție, un stat membru poate preleva probe din zona de alimentare sau la lucrările de tratare pentru anumiți parametri dacă se poate demonstra că nu ar exista modificări nefavorabile ale valorilor măsurate ale parametrilor în cauză. În măsura în care este posibil, numărul prelevărilor se distribuie în mod egal în timp și în spațiu.

                        2.

                        Prelevarea de probe la punctul de conformitate îndeplinește următoarele cerințe:

                                    (a)

                                    probele de conformitate pentru anumiți parametri chimici (în special, cupru, plumb și nichel) se iau din primul fir de apă al robinetului consumatorului. Pe durata unei zile trebuie să se preleveze, în mod aleatoriu, o probă de un volum de 1 litru. Ca alternativă, statele membre pot utiliza metode care necesită o perioadă fixă de stagnare și care reflectă mai bine situația la nivel național, cu condiția ca, la nivelul zonei de alimentare, acest lucru să nu conducă la un număr mai redus de cazuri de nerespectare decât cel obținut prin metoda momentului ales în mod aleatoriu pe durata unei zile;

                                    (b)

                                    probele de verificare a conformității în ceea ce privește parametrii microbiologici la punctul de conformitate se prelevează și se manipulează potrivit scopului de prelevare B corespunzător standardului EN ISO 19458.

                        3.

                        Prelevarea de probe din rețeaua de distribuție, cu excepția prelevării de probe de la robinetele consumatorilor, respectă standardul ISO 5667-5. Pentru parametrii microbiologici, prelevarea de probe din rețeaua de distribuție se realizează și se manipulează potrivit scopului de prelevare A corespunzător standardului EN ISO 19458.

         (1)  Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei (JO L 327, 22.12.2000, p. 1).”

      ANEXA II
      Anexa III la Directiva 98/83/CE se modifică după cum urmează:

                  1.

                  Fraza introductivă se înlocuiește cu următorul text:
                  „Statele membre se asigură că metodele de analiză utilizate în scopul de a monitoriza și de a demonstra conformitatea cu prezenta directivă sunt validate și documentate în conformitate cu standardul EN ISO/IEC 17025 sau cu alte standarde echivalente acceptate la nivel internațional. Statele membre se asigură că laboratoarele sau părțile contractate de laboratoare aplică practicile sistemului de management al calității în conformitate cu EN ISO/IEC 17025 sau cu alte standarde echivalente acceptate la nivel internațional.
                  În lipsa unei metode de analiză care să îndeplinească caracteristicile minime de performanță stabilite în partea B, statele membre se asigură că monitorizarea este efectuată utilizându-se cele mai bune tehnici disponibile care nu presupun costuri excesive.”

                  2.

                  Punctul 1 se modifică după cum urmează:

                              (a)

                              titlul punctului 1 se înlocuiește cu următorul text:
                              „PARTEA A

                                 Parametrii microbiologici pentru care se specifică metodele de analiză”;

                              (b)

                              toate paragrafele începând cu al treilea paragraf până la al nouălea paragraf, inclusiv nota 1, se înlocuiesc cu următorul text:
                              „Metodele pentru parametrii microbiologici sunt:

                                          (a)

                                             Escherichia coli (E. coli) și bacterii coliforme (EN ISO 9308-1 sau EN ISO 9308-2);

                                          (b)

                                             Enterococci (EN ISO 7899-2);

                                          (c)

                                             Pseudomonas aeruginosa (EN ISO 16266);

                                          (d)

                                          enumerarea microorganismelor care pot fi obținute în cultură – număr de colonii la 22 °C (EN ISO 6222);

                                          (e)

                                          enumerarea microorganismelor care pot fi obținute în cultură – număr de colonii la 36 °C (EN ISO 6222);

                                          (f)

                                             Clostridium perfringens, inclusiv sporii (EN ISO 14189).”

                  3.

                  Punctul 2 se modifică după cum urmează:

                              (a)

                              titlul punctului 2 se înlocuiește cu următorul titlu:
                              „PARTEA B

                                 Parametrii chimici și parametrii indicatori pentru care sunt specificate caracteristicile de performanță”;

                              (b)

                              punctul 2.1 se înlocuiește cu următorul text:
                              „1.   Parametrii chimici și parametrii indicatori

                              Pentru parametrii care figurează în tabelul 1, caracteristicile de performanță specificate constau în faptul că metoda de analiză utilizată trebuie să aibă cel puțin capacitatea de a măsura concentrații egale cu parametrul valoric cu o limită de cuantificare, astfel cum este definită la articolul 2 alineatul (2) din Directiva 2009/90/CE a Comisiei (1), mai mică sau egală cu 30 % din parametrul valoric în cauză și o incertitudine de măsurare astfel cum se specifică în tabelul 1. Rezultatul se exprimă folosind cel puțin același număr de digiți semnificativi ca și în cazul parametrului valoric analizat în părțile B și C ale anexei I.
                              Până la 31 decembrie 2019 statele membre pot permite utilizarea caracteristicilor «acuratețe», «precizie» și «limita de detecție», după cum se precizează în tabelul 2, ca un set alternativ de caracteristici de performanță la caracteristicile «limita de cuantificare» și «incertitudinea de măsurare», astfel cum sunt specificate fiecare în primul paragraf și în tabelul 1.
                              Incertitudinea de măsurare prevăzută în tabelul 1 nu se utilizează ca o toleranță suplimentară la parametrii valorici stabiliți în anexa I.

                                 Tabelul 1

                                 Caracteristica minimă de performanță «incertitudinea de măsurare»

                                          Parametri

                                          Incertitudinea de măsurare
                                          (A se vedea nota 1)
                                          % din parametrul valoric (cu excepția pH)

                                          Note

                                          Aluminiu

                                          25

                                          Amoniu

                                          40

                                          Antimoniu

                                          40

                                          Arsen

                                          30

                                          Benzo(a)piren

                                          50

                                          A se vedea nota 5

                                          Benzen

                                          40

                                          Bor

                                          25

                                          Bromat

                                          40

                                          Cadmiu

                                          25

                                          Clor

                                          15

                                          Crom

                                          30

                                          Conductivitate

                                          20

                                          Cupru

                                          25

                                          Cianură

                                          30

                                          A se vedea nota 6

                                          1,2-Dicloretan

                                          40

                                          Fluorură

                                          20

                                          Concentrația ionilor de hidrogen (pH) exprimată în unități de pH

                                          0,2

                                          A se vedea nota 7

                                          Fier

                                          30

                                          Plumb

                                          25

                                          Mangan

                                          30

                                          Mercur

                                          30

                                          Nichel

                                          25

                                          Nitrat

                                          15

                                          Nitrit

                                          20

                                          Oxidabilitate

                                          50

                                          A se vedea nota 8

                                          Pesticide

                                          30

                                          A se vedea nota 9

                                          Hidrocarburi aromatice policiclice

                                          50

                                          A se vedea nota 10

                                          Seleniu

                                          40

                                          Sodiu

                                          15

                                          Sulfat

                                          15

                                          Tetracloretenă

                                          30

                                          A se vedea nota 11

                                          Tricloretenă

                                          40

                                          A se vedea nota 11

                                          Trihalometani – total

                                          40

                                          A se vedea nota 10

                                          Carbon organic total (COT)

                                          30

                                          A se vedea nota 12

                                          Turbiditate

                                          30

                                          A se vedea nota 13

                                          Acrilamida, epiclorhidrina și clorura de vinil urmează să fie controlate în funcție de specificația produsului.

                                 Tabelul 2

                                 Caracteristicile minime de performanță «acuratețe», «precizie» și «limita de detecție» – pot fi utilizate până la 31 decembrie 2019

                                          Parametri

                                          Acuratețe
                                          (A se vedea nota 2)
                                          % din parametrul valoric (cu excepția pH-ului)

                                          Precizie
                                          (A se vedea nota 3)
                                          % din parametrul valoric (cu excepția pH-ului)

                                          Limita de detecție
                                          (A se vedea nota 4)
                                          % din parametrul valoric (cu excepția pH-ului)

                                          Note

                                          Aluminiu

                                          10

                                          10

                                          10

                                          Amoniu

                                          10

                                          10

                                          10

                                          Antimoniu

                                          25

                                          25

                                          25

                                          Arsen

                                          10

                                          10

                                          10

                                          Benzo(a)piren

                                          25

                                          25

                                          25

                                          Benzen

                                          25

                                          25

                                          25

                                          Bor

                                          10

                                          10

                                          10

                                          Bromat

                                          25

                                          25

                                          25

                                          Cadmiu

                                          10

                                          10

                                          10

                                          Clor

                                          10

                                          10

                                          10

                                          Crom

                                          10

                                          10

                                          10

                                          Conductivitate

                                          10

                                          10

                                          10

                                          Cupru

                                          10

                                          10

                                          10

                                          Cianură

                                          10

                                          10

                                          10

                                          A se vedea nota 6

                                          1,2-Dicloretan

                                          25

                                          25

                                          10

                                          Fluorură

                                          10

                                          10

                                          10

                                          Concentrația ionilor de hidrogen (pH) exprimată în unități de pH

                                          0,2

                                          0,2

                                          A se vedea nota 7

                                          Fier

                                          10

                                          10

                                          10

                                          Plumb

                                          10

                                          10

                                          10

                                          Mangan

                                          10

                                          10

                                          10

                                          Mercur

                                          20

                                          10

                                          20

                                          Nichel

                                          10

                                          10

                                          10

                                          Nitrat

                                          10

                                          10

                                          10

                                          Nitrit

                                          10

                                          10

                                          10

                                          Oxidabilitate

                                          25

                                          25

                                          10

                                          A se vedea nota 8

                                          Pesticide

                                          25

                                          25

                                          25

                                          A se vedea nota 9

                                          Hidrocarburi aromatice policiclice

                                          25

                                          25

                                          25

                                          A se vedea nota 10

                                          Seleniu

                                          10

                                          10

                                          10

                                          Sodiu

                                          10

                                          10

                                          10

                                          Sulfat

                                          10

                                          10

                                          10

                                          Tetracloretenă

                                          25

                                          25

                                          10

                                          A se vedea nota 11

                                          Tricloretenă

                                          25

                                          25

                                          10

                                          A se vedea nota 11

                                          Trihalometani – total

                                          25

                                          25

                                          10

                                          A se vedea nota 10

                                          Turbiditate

                                          25

                                          25

                                          25

                                          Acrilamida, epiclorhidrina și clorura de vinil urmează să fie controlate în funcție de specificația produsului.

                                 (1)  Directiva 2009/90/CE a Comisiei din 31 iulie 2009 de stabilire, în temeiul Directivei 2000/60/CE a Parlamentului European și a Consiliului, a specificațiilor tehnice pentru analiza chimică și monitorizarea stării apelor (JO L 201, 1.8.2009, p. 36).”;"

                              (c)

                              punctul 2.2 se înlocuiește cu următorul text:
                              „2.   Note la tabelele 1 și 2

                                             Nota 1

                                          Incertitudinea de măsurare este valoarea absolută a parametrului care caracterizează dispersia valorilor cantitative atribuite unei mărimi măsurabile, pe baza informațiilor utilizate. Criteriul de performanță pentru incertitudinea de măsurare (k = 2) este procentajul din parametrul valoric prevăzut în tabel sau un procentaj superior. Incertitudinea de măsurare se estimează la nivelul parametrului valoric, cu excepția cazului în care se prevede altfel.

                                             Nota 2

                                          Acuratețea este o măsură a erorii sistematice, și anume, diferența dintre valoarea medie a unui număr mare de măsurări repetate și valoarea exactă. Specificațiile suplimentare sunt cele stabilite în ISO 5725.

                                             Nota 3

                                          Precizia este o măsură a erorii aleatorii și se exprimă de obicei ca deviația standard (în cadrul lotului și între loturi) a diferitelor rezultate față de valoarea medie. Precizia acceptabilă este egală cu dublul deviației standard relative. Acest termen este prezentat mai detaliat în ISO 5725.

                                             Nota 4

                                          Limita de detecție este fie:

                                                      —

                                                      de trei ori deviația standard din cadrul unui lot de probe naturale care conțin o concentrație redusă a parametrului; fie

                                                      —

                                                      de cinci ori deviația standard a unei probe-martor (în cadrul unui lot).

                                             Nota 5

                                          În cazul în care valoarea incertitudinii de măsurare nu poate fi atinsă, ar trebui selectate cele mai bune tehnici disponibile (până la 60 %).

                                             Nota 6

                                          Metoda determină cantitatea totală de cianură sub toate formele.

                                             Nota 7

                                          Valorile pentru acuratețe, precizie și a incertitudinea de măsurare sunt exprimate în unități de pH.

                                             Nota 8

                                          Metoda de referință: EN ISO 8467

                                             Nota 9

                                          Caracteristicile de performanță pentru fiecare pesticid sunt furnizate cu titlu indicativ. În cazul mai multor pesticide se pot obține valori mai mici de 30 % ale incertitudinii de măsurare, iar pentru câteva pesticide se pot admite valori mai mari, de până la 80 %.

                                             Nota 10

                                          Caracteristicile de performanță se aplică fiecărei substanțe specificate la 25 % din parametrul valoric care figurează în partea B din anexa I.

                                             Nota 11

                                          Caracteristicile de performanță se aplică fiecărei substanțe specificate la 50 % din parametrul valoric care figurează în partea B din anexa I.

                                             Nota 12

                                          Incertitudinea de măsurare ar trebui să fie estimată la nivelul de 3 mg/l din carbonul organic total (COT). Pentru determinarea COT și a carbonului organic dizolvat (COD) se utilizează orientările CEN 1484.

                                             Nota 13

                                          Incertitudinea de măsurare ar trebui să fie estimată la nivelul a 1,0 NTU (unități de turbiditate nefelometrică), în conformitate cu EN ISO 7027.”

                  4.

                  Punctul 3 se elimină.


title: Directiva 94/74/CE a Consiliului din 22 decembrie 1994 de modificare a Directivei 92/12/CEE privind acordurile generale pentru produsele care fac obiectul accizelor la deținerea, circulația și monitorizarea acestor produse, a Directivei 92/81/CEE de armonizare a structurii accizelor pentru uleiurile minerale și a Directivei 92/82/CEE privind corelarea procentului reprezentat de accize la uleiurile minerale

text:
Anunţ juridic important

|

31994L0074

Jurnalul Oficial L 365 , 31/12/1994 p. 0046 - 0051 ediţie specială finlandeză: capitol 9 volum 3 p. 0003  ediţie specială suedeză: capitol 9 volum 3 p. 0003  ediţie specială în limba cehă capitol 09 volum 01 p. 264  - 269 ediţie specială în limba estonă capitol 09 volum 01 p. 264  - 269 ediţie specială în limba maghiară capitol 09 volum 01 p. 264  - 269 ediţie specială în limba lituaniană capitol 09 volum 01 p. 264  - 269 LV.ES capitol 09 volum 01 p. 264  - 269 MT.ES capitol 09 volum 01 p. 264  - 269 PL.ES capitol 09 volum 01 p. 264  - 269 SK.ES capitol 09 volum 01 p. 264  - 269 ediţie specială în limba slovenă capitol 09 volum 01 p. 264  - 269

		19941222Directiva 94/74/CE a Consiliuluidin 22 decembrie 1994de modificare a Directivei 92/12/CEE privind acordurile generale pentru produsele care fac obiectul accizelor la deținerea, circulația și monitorizarea acestor produse, a Directivei 92/81/CEE de armonizare a structurii accizelor pentru uleiurile minerale și a Directivei 92/82/CEE privind corelarea procentului reprezentat de accize la uleiurile mineraleCONSILIUL UNIUNII EUROPENE,având în vedere Tratatul de instituire a Comunității Europene, în special articolul 99,având în vedere propunerea Comisiei [1],având în vedere avizul Parlamentului European [2],având în vedere avizul Comitetului Economic și Social [3],întrucât este necesară excluderea procedurii vamale pentru exporturi din acordurile de suspendare a accizelor, pentru ca acestea să poată fi protejate de riscurile inerente care apar în circulația produselor de la locul de expediere la biroul de la punctul de ieșire din Comunitate, conform acordurilor de circulație aplicabile accizelor;întrucât, dacă expedierea produselor care fac obiectul accizelor impune completarea unei declarații care plasează respectivele produse sub incidența unei proceduri de tranzit intern sau a procedurii Convenției TIR sau ATA, este necesar să se precizeze că asemenea declarații servesc ca documente însoțitoare în vederea stabilirii accizelor;întrucât, dacă produsele care fac obiectul accizelor sunt introduse spre consum într-un stat membru și sunt destinate a circula spre acel stat traversând teritoriul altui stat membru, trebuie să se utilizeze documentul însoțitor simplificat în conformitate cu Regulamentul (CEE) Nr. 3649/92 a Comisiei [4];întrucât este necesar să se indice pe documentele însoțitoare orice fel de pierderi care au loc în cursul circulației intracomunitare pentru a asigura faptul că documentul este predat în mod corect și, în plus, să se specifice formatul și conținutul unei asemenea adnotări;întrucât este necesar să se prevadă o garanție opțională, în locul celor actuale, care trebuie furnizată de către transportatorul sau proprietarul produselor, pentru a limita riscurile inerente circulației în spațiul intracomunitar;întrucât este necesar să se asigure posibilitatea renunțării la garanția de circulație în spațiul intracomunitar pentru uleiurile minerale transportate pe cale maritimă sau prin conducte;întrucât este necesar să se permită indicarea unui destinatar sau a unui loc de livrare nou printr-o modificare a documentului administrativ de însoțire;întrucât este necesar să se stabilească condițiile pe care trebuie să le îndeplinească expeditorul uleiurilor minerale ca să nu trebuiască să completeze rubrica referitoare la destinatar pe documentele însoțitoare, dacă cel din urmă nu este de la început cunoscut;întrucât este necesar să se prevadă posibilitatea adoptării de măsuri suplimentare privind verificările la fața locului în scopul creșterii cooperării administrative dintre statele membre;întrucât este necesar să se permită transmiterea prin mijloace computerizate a informațiilor conținute în copiile documentelor însoțitoare destinate autorităților competente din statele membre de plecare și destinație;întrucât este necesar să se adopte măsuri de transmitere prin fax, către expeditor, a unei copii a documentelor însoțitoare, cu scopul de a-l asigura că operațiunea s-a încheiat corect și rapid;întrucât este necesar să se simplifice procedura de predare a documentelor însoțitoare pentru produsele care fac obiectul accizelor și care circulă regulat între antrepozitele fiscale a două state membre;întrucât este necesar să se prevadă că utilizarea mărcii fiscale sau a mărcilor de identificare națională nu trebuie să afecteze dispozițiile statelor membre care asigură faptul că legislația curentă privind impozitarea este aplicată corect și pentru a evita orice fel de fraudă, evaziune sau abuz;întrucât este necesar să se determine condițiile în care forțele armate și alte organizații pot beneficia de scutirea de la plata accizelor;întrucât este important ca, pentru buna funcționare a pieței interne, să se definească produsele care intră în categoria uleiurilor minerale;întrucât trebuie să se definească produsele care intră în categoria uleiurilor minerale și care fac obiectul acordurilor generale de control al accizelor;întrucât este necesar să se permită rambursarea accizelor plătite pentru uleiurile minerale contaminate sau amestecate accidental și care au fost trimise la un antrepozit fiscal pentru reciclare;întrucât este necesară acordarea scutirii obligatorii de accize la nivel comunitar pentru uleiurile minerale injectate în furnale în scopul obținerii reducției chimice, pentru a preveni denaturarea concurenței provenită din prevederile diferite de impozitare în statele membre;întrucât este necesar să se specifice că uleiurile minerale introduse spre consum într-un stat membru, conținute de rezervoarele autovehiculelor și menite a fi utilizate ca și combustibil de astfel de vehicule, sunt scutite de accize în celelalte state membre pentru a nu împiedica libera circulație a persoanelor și a mărfurilor și pentru a se evita dubla impunere;întrucât trebuie să se reactualizeze codurile NC pentru benzina cu plumb și fără plumb în temeiul modificărilor aduse celei mai recente versiuni ale Tarifului vamal integrat al Comunității Europene [5];întrucât modificările privind procedurile de aplicare a accizelor prevăzute în prezenta directivă, cu scopul de a asigura buna funcționare a pieței interne, nu pot fi efectuate în mod satisfăcător de către statele membre în mod individual și necesită, prin urmare, adaptarea legislației privind accizele la nivel comunitar;întrucât este necesar, prin urmare, să se modifice Directivele 92/12/CEE [6], 92/81/CEE [7] și 92/82/CEE [8],ADOPTĂ PREZENTA DIRECTIVĂ:Articolul 1Directiva 92/12/CEE se modifică după cum urmează:1. Articolul 5 se modifică după cum urmează:(a) alineatul (2) prima liniuță se înlocuiește cu următorul text:- "— provin sau se îndreaptă spre țări terțe sau teritorii prevăzute la articolul 2 alineatele (1), (2) și (3) sau spre Channel Islands și intră sub incidența uneia dintre procedurile vamale de suspendare prevăzute la articolul 84 alineatul (1) litera (a) din Regulamentul (CEE) Nr. 2913/92 [] sau într-o zonă sau antrepozit liber;;(b) la alineatul (2), a doua liniuță se înlocuiește cu următorul text:- "— sunt expediate între statele membre prin țări AELS sau între un stat membru și o țară AELS conform procedurii de tranzit intern intracomunitar sau prin una sau mai multe țări terțe non AELS cu un carnet TIR sau ATA";(c) la alineatul (2), prima parte a tezei din al doilea paragraf se înlocuiește cu următorul text: "Dacă se folosește un singur document administrativ:";(d) se adaugă următorul alineat:"(3) Orice detalii suplimentare care trebuie menționate pe documentele de transport sau pe cele comerciale servind ca și documente de tranzit și modificările care trebuie făcute pentru adaptarea procedurii de descărcare, dacă bunurile care fac obiectul accizei circulă sub o procedură simplificată de tranzit intracomunitar, se stabilesc în conformitate cu procedura prevăzută la articolul 24."2. La articolul 7 se adaugă următoarele alineate:"(7) Dacă produsele care fac obiectul accizei și sunt deja introduse spre consum într-un stat membru trebuie să circule spre un loc de destinație în respectivul stat membru traversând teritoriul unui alt stat membru, produsele circulă însoțite de documentul de însoțire menționat la alineatul (4) și utilizează un itinerar adecvat.(8) În cazurile prevăzute la alineatul (7):(a) înainte ca bunurile să fie expediate, expeditorul face o declarație către autoritățile fiscale de la locul de expediere responsabile cu verificarea accizelor;(b) destinatarul atestă faptul că a primit bunurile în conformitate cu normele stabilite de autoritățile fiscale de la locul de destinație responsabile cu verificarea accizelor;(c) expeditorul și destinatarul consimt la orice fel de verificare ce le permite autorităților fiscale respective să constate că bunurile au fost primite.(9) Dacă produsele care fac obiectul accizelor circulă în mod frecvent și regulat în condițiile prevăzute la alineatul (7), statele membre pot conveni în mod bilateral să autorizeze o procedură simplificată prin derogare de la alineatele (7) și (8)."3. La articolul 13, litera (a) se înlocuiește cu următorul text:"(a) furnizează o garanție, dacă este necesar, care să acopere producerea, prelucrarea și deținerea și o garanție obligatorie pentru a asigura circulația, sub rezerva articolul 15 alineatul (3), condițiile pentru acestea stabilindu-se de către autoritățile competente ale statelor membre în care este autorizat antrepozitul fiscal";4. La articolul 14 se adaugă următorul alineat:"(4) Lipsurile menționate la alineatul (3) și pierderile care nu sunt scutite conform alineatul (1) se indică, în toate cazurile, de către autoritățile competente pe versoul copiei documentului însoțitor menționat la articolul 18 alineatul (1), care trebuie înapoiată expeditorului.Procedura este următoarea:- în cazul pierderilor sau al lipsurilor care au loc în timpul transportului intracomunitar de produse supuse accizelor și care intră sub incidența acordurilor de suspendare, autoritățile competente din statele membre în care au fost constatate respectivele lipsuri sau pierderi fac adnotările corespunzătoare pe copia documentelor însoțitoare care urmează a fi returnată;- la sosirea produselor în statul membru de destinație, autoritățile competente indică dacă acordă o scutire parțială sau nu acordă nici o scutire pentru pierderile constatate.În cazurile menționate anterior, se specifică baza de calcul al accizelor care urmează a fi percepute în conformitate cu alineatul (3). Autoritățile competente din statul membru de destinație trimit o copie a exemplarului care urmează a fi returnat din documentele însoțitoare autorităților competente din statul membru în care au fost constatate pierderile."5. Articolul 15 se modifică după cum urmează:(a) alineatul (1) se înlocuiește cu următorul text:"(1) Fără a aduce atingere articolului 5 alineatul (2), articolului 16, articolului 19 alineatul (4) și articolului 23 alineatul (1a), circulația produselor care fac obiectul accizelor, conform acordurilor de suspendare, are loc între antrepozite fiscale.Primul paragraf se aplică circulației intracomunitare a produselor care nu au fost introduse spre consum și care fac obiectul accizelor la o rată zero.";(b) alineatul (3) se înlocuiește cu următorul text:"(3) Riscurile inerente circulației intracomunitare sunt acoperite de garanția furnizată de antrepozitarul autorizat la expediere, conform articolului 13, sau, dacă este cazul, de o garanție de răspundere solidară obligatorie furnizată de expeditor și transportator. Autoritățile competente din statele membre pot permite transportatorului sau proprietarului produselor să furnizeze o garanție în locul celei eliberate de antrepozitarul autorizat la expediere. Dacă este cazul, statele membre pot cere destinatarului să furnizeze o garanție.Dacă uleiurile minerale care fac obiectul accizelor sunt transportate în interiorul Comunității pe cale maritimă sau prin conducte, statele membre pot scuti antrepozitarii autorizați la expediere de obligația de a furniza garanția menționată la primul paragraf.Statele membre stabilesc normele detaliate privind garanțiile. Garanția este valabilă în toată Comunitatea.";(c) alineatul (5) se înlocuiește cu următorul text:"(5) Un antrepozitar autorizat la expediere sau agentul său pot modifica conținutul rubricilor 4, 7, 7a, 13, 14 și/sau 17 pe documentele de însoțire pentru a indica un nou destinatar, care trebuie să fie un antrepozitar autorizat sau un comerciant înregistrat, sau un nou loc de livrare. Autoritatea competentă de la locul expediției trebuie notificată imediat și noul destinatar sau noul loc de livrare sunt indicate imediat de versoul documentului de însoțire.";(d) se adaugă următorul alineat:"(6) În cazul circulației intracomunitare de uleiuri minerale pe cale maritimă sau fluvială, antrepozitarul autorizat de expediere nu trebuie să completeze rubricile 4, 7, 7a, 13 și 17 pe documentele de însoțire, dacă, la expedierea produselor, destinatarul nu este în mod clar cunoscut, cu condiția ca:- autoritățile competente din statul membru de expediere să autorizeze în avans expeditorul să nu completeze respectivele rubrici;- aceleași autorități să fie notificate cu privire la numele și adresa destinatarului, numărul său de identificare ca plătitor de accize și țara de destinație imediat ce acestea sunt cunoscute sau cel târziu când produsele ajung la destinația lor finală."6. Se inserează următorul articol:"Articolul 15b(1) În ceea ce privește verificările la fața locului prevăzute la articolul 19 alineatul (6), autoritățile competente dintr-un stat membru pot solicita autorităților competente din alt stat membru informații suplimentare față de cele prevăzute la articolul 15a. În cazul acestor schimburi de informații, se aplică prevederile Directivei 77/799/CEE [] cu privire la protecția datelor.(2) Dacă schimbul de informații are loc în conformitate cu alineatul (1) și dacă legislația internă a unui stat membru prevede că trebuie consultate persoanele despre care se face acest schimb de informații, se continuă aplicarea legislației respective.(3) Informațiile necesare desfășurării verificărilor la fața locului, conform alineatului (1), se furnizează prin intermediul unui document de control uniform. Forma și conținutul documentului se stabilesc în conformitate cu procedura prevăzută la articolul 24.7. La articolul 18 se adaugă următorul alineat:"(6) Prezentul articol se aplică produselor care fac obiectul accizelor și care circulă, sub incidența acordurilor de suspendare, între două antrepozite fiscale care au sediul în același stat membru traversând teritoriul unui alt stat membru."8. Articolul 19 se modifică după cum urmează:(a) la alineatul (1), după primul paragraf se adaugă următorul paragraf:"Autoritățile competente ale statului membru de expediere și de destinație pot prevedea ca informațiile conținute în exemplarele documentelor de însoțire destinate lor să le fie transmise prin mijloace computerizate.";(b) la alineatul (2), după primul paragraf se adaugă următoarele două paragrafe:"Fără a aduce atingere prevederilor anterioare, statele membre de expediere pot prevedea ca o copie a exemplarului de restituit să fie trimisă imediat destinatarului prin fax, astfel încât garanția să poate fi eliberată rapid. Acest lucru nu afectează obligația de a restitui originalul conform primei teze.Dacă produsele care fac obiectul accizelor circulă în mod frecvent și regulat între două state membre, în conformitate cu acordurile de suspendare, autoritățile competente ale statelor membre în cauză pot, de comun acord, să autorizeze simplificarea procedurii de predare a documentelor însoțitoare prin intermediul unei certificări sumare sau automate";(c) alineatul (4) se înlocuiește cu următorul text:"(4) Produsele care fac obiectul accizelor expediate de un antrepozitar autorizat dintr-un stat membru și destinate exportului via unul sau mai multe state membre pot să circule sub incidența acordurilor de suspendare prevăzute la articolul 14 litera (c). Respectivele acorduri se aplică sub forma unui atestat întocmit de biroul vamal de ieșire din Comunitate, care confirmă faptul că produsele au părăsit în fapt Comunitatea. Biroul vamal trimite destinatarului copia certificată a documentului de însoțire destinat acestuia."9. La articolul 21 alineatul (2), al doilea paragraf se înlocuiește cu următorul text:"Fără a aduce atingere prevederilor adoptate în scopul aplicării adecvate a prezentului articol și în scopul prevenirii oricărei fraude, evaziuni sau abuz, statele membre se asigură că aceste mărci sau marcaje nu creează obstacole în calea liberei circulații a produselor care fac obiectul accizelor."10. La articolul 23 se inserează următorul alineat:"(1a) Forțele armate și organizațiile menționate la alineatul (1) sunt autorizate să primească de la alte state membre, în temeiul acordurilor de suspendare a accizelor, produse care intră sub incidența documentului însoțitor menționat la articolul 18, cu condiția că documentul să fie însoțit de un certificat de scutire de accize. Forma și conținutul certificatului de scutire se stabilesc conform procedurii prevăzute la articolul 24."11. Articolul 24 se modifică după cum urmează:(a) alineatul (2) se înlocuiește cu următorul text:"(2) Măsurile necesare punerii în aplicare a articolulelor 5, 7, 15b, 18, 19 și 23 se adoptă în conformitate cu procedurile prevăzute la alineatele (3) și (4).";(b) alineatul (5) se înlocuiește cu următorul text:"(5) În completarea măsurilor menționate la alineatul (2), Comitetul examinează elementele propuse de președinte privind aplicarea prevederilor comunitare asupra accizelor, fie din proprie inițiativă, fie la cererea reprezentantului unui stat membru."Articolul 2Directiva 92/81/CEE se modifică după cum urmează:1. Articolul 2 se modifică după cum urmează:(a) alineatul (1) se înlocuiește cu următorul text:"(1) În sensul prezentei directive, termenul de "ulei mineral" cuprinde:(a) produsele care se încadrează în codul NC 2706;(b) produsele care se încadrează în codurile NC 270710, 270720, 270730, 270750, 27079100, 27079911 și 27079919;(c) produsele care se încadrează în codul NC 2709;(d) produsele care se încadrează în codul NC 2710;(e) produsele care se încadrează în codul NC 2711, inclusiv metanul pur din punct de vedere chimic și propanul, dar cu excepția gazelor naturale;(f) produsele care se încadrează în codurile NC 271210, 27122000, 27129031, 27129033, 27129039 și 27129090;(g) produsele care se încadrează în codul NC 2715;(h) produsele care se încadrează în codul NC 2901;(i) produsele care se încadrează în codurile NC 29021100, 29021990, 290220, 290230, 29024100, 29024200, 29024300 și 290244;(j) produsele care se încadrează în codurile NC 34031100 și 340319;(k) produsele care se încadrează în codul NC 3811;(l) produsele care se încadrează în codul NC 3817.";(b) alineatul (4) se înlocuiește cu următorul text:"(4) Trimiterile din prezenta directivă la codurile din Nomenclatura Combinată se interpretează ca trimiteri la versiunea Nomenclaturii Combinate în vigoare la 1 octombrie 1994."2. Se inserează următorul articol:"Articolul 2a(1) Numai uleiurile minerale menționate în cele ce urmează fac obiectul prevederilor de control și circulație din Directiva 92/2/CEE:(a) produsele care se încadrează în codurile NC 270710, 270720, 270730 și 270750;(b) produsele care se încadrează în codurile NC 27100011-27100078. Totuși, pentru produsele care se încadrează în codurile NC 27100021, 27100025 și 27100059 se aplică prevederile de control și circulație numai pentru mișcările comerciale în vrac;(c) produsele care se încadrează în codul NC 2711 (cu excepția 27111100 și 27112100);(d) produsele care se încadrează în codul NC 290110;(e) produsele care se încadrează în codurile NC 290220, 290230, 29024100, 29024200, 29024300 și 290244.(2) Dacă un stat membru constată că alte uleiuri minerale decât cele prevăzute la alineatul (1) sunt destinate consumului, oferite spre vânzare sau utilizate ca și combustibil de încălzire sau de motor sau pot cauza evaziune fiscală, sustrageri de la impozitare sau abuzuri în alt fel, informează Comisia în cel mai scurt timp. Comisia transmite comunicarea celorlalte state membre în termen de o lună de la primire. În conformitate cu procedurile prevăzute în articolul 24 din Directiva 92/12/CEE, se adoptă o decizie dacă produsele în cauză fac obiectul prevederilor de control și circulație din Directiva 92/12/CEE.(3) În temeiul unor acorduri bilaterale, statele membre pot acorda dispense pentru unele sau toate măsurile de control prevăzute în Directiva 92/12/CEE pentru unele sau pentru toate produsele menționate anterior, atâta timp cât nu intră sub incidența articolul 2 din Directiva 92/82/CEE. Respectivele acorduri nu afectează statele membre care nu fac parte din acestea. Toate acordurile bilaterale sunt notificate Comisiei, care informează celelalte state membre."3. Se inserează următorul articol:"Articolul 7aStatele membre pot rambursa accizele deja achitate pentru uleiuri minerale contaminate sau amestecate accidental și care au fost returnate unui antrepozit fiscal în vederea reciclării."4. Articolul 8 se modifică după cum urmează:(a) la alineatul (1) se adaugă următoarea literă:"(d) uleiurile minerale injectate în furnale în scopul reducției chimice, ca supliment la cocsul utilizat ca și combustibil principal";(b) la alineatul (2), prima teză se înlocuiește cu următorul text:"(2) Fără a aduce atingere altor prevederi comunitare, statele membre pot aplica scutiri totale sau parțiale sau reduceri la rata accizelor pentru uleiurile minerale sau alte produse destinate aceleiași utilizări, care se folosesc sub control fiscal."5. Se inserează următorul articol:"Articolul 8a(1) Uleiurile minerale introduse spre consum într-un stat membru, conținute în rezervoare standard ale autovehiculelor comerciale și care sunt destinate folosirii ca și combustibil de către respectivele vehicule, precum și cele din containere speciale, destinate a fi folosite pentru funcționarea sistemelor care echipează respectivele containere pe parcursul transportului, nu fac obiectul accizelor în celelalte state membre.(2) În sensul prezentului articol:"rezervoare standard" înseamnă următoarele:- rezervoarele montate permanent de către fabricant pe toate autovehiculele de același tip ca și vehiculul în cauză și a căror montare permanentă permite combustibilului să fie utilizat direct, atât în scopul propulsiei, cât și, dacă este cazul, pentru funcționarea, în timpul transportului, a sistemelor de refrigerare sau a altor sisteme.Sunt considerate rezervoare standard și rezervoarele de gaz care echipează autovehiculele proiectate pentru utilizarea directă a gazului ca și combustibil, precum și rezervoarele pentru alte sisteme cu care poate fi echipat vehiculul;- rezervoarele montate permanent de către fabricant pe toate containerele de același tip ca și containerul în cauză și a căror montare permanentă permite combustibilului să fie utilizat direct pentru funcționarea, în timpul transportului, a sistemelor de refrigerare sau a altor sisteme cu care sunt echipate containerele speciale."Container special" înseamnă orice container echipat cu aparatură special proiectată pentru sistemele de refrigerare, de oxigenare, de izolare termică sau alte sisteme."Articolul 3Articolul 2 din Directiva 92/82/CEE se înlocuiește cu următorul text:"Articolul 2(1) Uleiurile minerale prevăzute în prezenta directivă sunt următoarele:- benzină cu plumb care se încadrează în codurile NC 27100026, 27100034 și 27100036;- benzină fără plumb care se încadrează în codurile NC 27100027, 27100029 și 27100032;- motorină care se încadrează în codul NC 27100069;- păcură care se încadrează în codurile NC 27100074-27100078;- gaz petrol lichefiat care se încadrează în codurile NC 27111211-27111900;- metan care se încadrează în codul NC 27112900;- petrol lampant care se încadrează în codurile NC 27100051 și 27100055.(2) Trimiterile din alineatul (1) la codurile din Nomenclatura Combinată se interpretează ca trimiteri la versiunea Nomenclaturii Combinate în vigoare la 1 octombrie 1994."Articolul 4(1) Statele membre asigură intrarea în vigoare a actelor cu putere de lege, și a actelor administrative necesare aducerii la îndeplinire a prezentei directive până cel târziu la 1 iulie 1995. Statele membre informează Comisia cu privire la aceasta.Când statele membre adoptă aceste măsuri, ele conțin o trimitere la prezenta directivă sau sunt însoțite de o astfel de trimitere în momentul publicării lor oficiale. Statele membre stabilesc modalitatea de efectuare a acestei trimiteri.(2) Comisiei îi sunt comunicate de statele membre textele principalelor prevederi de drept intern pe care le adoptă în domeniul reglementat de prezenta directivă.Articolul 5Prezenta directivă se adresează statelor membre.Adoptată la Bruxelles, 22 decembrie 1994.Pentru ConsiliuPreședinteleH. Seehofer[1] JO C 215, 5.8.1994, p. 19.[2] Aviz emis la 16 decembrie 1994 (nepublicat încă în Jurnalul Oficial).[3] Aviz emis la 20 octombrie 1994 (nepublicat încă în Jurnalul Oficial).[4] JO L 369, 18.12.1992, p. 17.[5] JO C 143 A, 24.5.1993, p. 560.[6] JO L 76, 23.3.1992, p. 1. Directivă, astfel cum a fost modificată ultima dată prin Directiva 92/108/CEE (JO L 390, 31.12.1992, p. 124).[7] JO L 316, 31.10.1992, p. 12. Directivă, astfel cum a fost modificată ultima dată prin Directiva 92/108/CEE (JO L 390, 31.12.1992, p. 124).[8] JO L 316, 31.10.1992, p. 19.[] JO L 302, 19.10.1992, p. 1."[] JO L 336, 27.12.1977, p. 15."--------------------------------------------------


title: Directiva 2009/6/CE a Comisiei din 4 februarie 2009 de modificare a Directivei 76/768/CEE a Consiliului cu privire la produsele cosmetice, în scopul adaptării anexelor II și III la progresul tehnic (Text cu relevanță pentru SEE)

text:
               5.2.2009

               RO

               Jurnalul Oficial al Uniunii Europene

               L 36/15

      DIRECTIVA 2009/6/CE A COMISIEI

   din 4 februarie 2009
   de modificare a Directivei 76/768/CEE a Consiliului cu privire la produsele cosmetice, în scopul adaptării anexelor II și III la progresul tehnic
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice (1), în special articolul 8 alineatul (2),
   după consultarea Comitetului științific pentru produse destinate consumatorilor,
   întrucât:

               (1)

               În urma măsurilor restrictive luate de un stat membru în baza articolului 12 din Directiva 76/768/CEE în ceea ce privește utilizarea substanței dietilenglicol (DEG) în produse cosmetice, a fost consultat CSPC. Având în vedere faptul că, în opinia comitetului științific menționat, DEG nu ar trebui utilizat ca ingredient în produse cosmetice, dar că o concentrație maximă de 0,1 % DEG provenit din impurități în produsele cosmetice finite poate fi considerată ca fiind sigură, ar trebui interzisă utilizarea acestei substanțe în produsele cosmetice, iar limita urmelor din această substanță ar trebui fixată la 0,1 %.

               (2)

               În urma măsurilor restrictive luate de un stat membru în baza articolului 12 din Directiva 76/768/CEE în ceea ce privește utilizarea substanței fitonadionă în produse cosmetice, a fost consultat CSPC. Opinia comitetului științific este că utilizarea substanței fitonadionă în produse cosmetice nu este sigură, deoarece aceasta poate cauza alergii cutanate, iar indivizii afectați de aceste alergii ar putea fi lipsiți de un agent terapeutic important. Prin urmare, substanța ar trebui interzisă.

               (3)

               Directiva 76/768/CEE interzice utilizarea în produsele cosmetice a substanțelor clasificate drept cancerigene, mutagene sau toxice pentru reproducere (denumite, în continuare, substanțe CMR) din categoria 1, 2 și 3, în conformitate cu anexa I la Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (2). Cu toate acestea, utilizarea substanțelor clasificate în categoria 3 în conformitate cu Directiva 67/548/CEE poate fi permisă sub rezerva evaluării și aprobării de către Comitetul științific pentru produse destinate consumatorilor (CSPC).

               (4)

               CSPC consideră că toluenul, substanță clasificată ca substanță CMR din categoria 3 în conformitate cu anexa I la Directiva 67/548/CEE, este sigur din punct de vedere al toxicologiei generale dacă este într-o concentrație de până la 25 % în produsele pentru unghii; cu toate acestea, inhalarea acestuia de către copii ar trebui evitată.

               (5)

               În urma măsurilor restrictive luate de un stat membru în baza articolului 12 din Directiva 76/768/CEE în ceea ce privește utilizarea substanței dietilenglicol monobutil eter (DEGBE) și a substanței etilenglicol monobutil eter (EGBE) în produse cosmetice, a fost consultat CSPC. În opinia comitetului științific menționat, utilizarea DEGBE ca solvent în produsele pentru vopsirea părului la o concentrație de maximum 9,0 % nu prezintă un pericol pentru sănătatea consumatorului. Mai mult, comitetul consideră că utilizarea EGBE ca solvent la o concentrație de maximum 4,0 % în produsele oxidante pentru vopsirea părului și de maximum 2,0 % în produsele neoxidante pentru vopsirea părului nu prezintă un pericol pentru sănătatea consumatorului. Cu toate acestea, CSPC nu a considerat că utilizarea acestor substanțe este sigură în cazul în care produsul este prezentat sub formă de aerosol/spray; prin urmare, această utilizare potențială ar trebui interzisă.

               (6)

               Prin urmare, Directiva 76/768/CEE ar trebui modificată în consecință.

               (7)

               Măsurile prevăzute în prezenta directivă sunt conforme cu avizul Comitetului permanent pentru produse cosmetice,

         ADOPTĂ PREZENTA DIRECTIVĂ:
   Articolul 1
   Anexele II și III la Directiva 76/768/CEE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică, până la 5 august 2009, actele cu putere de lege și actele administrative necesare pentru a se conforma prezentei directive. Comisiei îi sunt comunicate de îndată de către statele membre textele acestor dispoziții.
   Statele membre aplică aceste dispoziții începând 5 noiembrie 2009.
   Cu toate acestea, statele membre aplică dispozițiile referitoare la substanța toluen prevăzute la punctul 2 din anexă la numărul de referință 185 începând cu 5 februarie 2010.
   Atunci când statele membre adoptă actele menționate la primul paragraf, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 4 februarie 2009.

            Pentru Comisie

         Günter VERHEUGEN

            Vicepreședinte

      (1)  JO L 262, 27.9.1976, p. 169.

      (2)  JO 196, 16.8.1967, p. 1.

      ANEXĂ
      Directiva 76/768/CEE se modifică după cum urmează:

                  1.

                  În anexa II, se adaugă următoarele numere de referință:

                              Nr. ref.

                              Denumire chimică

                              Nr. CAS
                              Nr. CE

                              „1370

                              Diethylene glycol (DEG), pentru limita urmelor consultați anexa III
                              2,2′-oxidietanol

                              Nr. CAS 111-46-6
                              Nr. CE 203-872-2

                              1371

                              Phytonadione [INCI], phytomenadione [INN]

                              Nr. CAS 84-80-0/81818-54-4
                              Nr. CE 201-564-2”

                  2.

                  În partea 1 a anexei III, se adaugă următoarele numere de referință, de la 185 la 188:

                              Nr. ref.

                              Substanță

                              Restricții

                              Condiții de utilizare și avertismente care trebuie tipărite pe etichetă

                              Domeniu de aplicare și/sau utilizare

                              Concentrația maximă autorizată în produsul cosmetic finit

                              Alte limitări și cerințe

                              a

                              b

                              c

                              d

                              e

                              f

                              „185

                              Toluene
                              Nr. CAS 108-88-3
                              Nr. CE 203-625-9

                              Produse pentru unghii

                              25 %

                              Nu lăsați la îndemâna copiilor
                              A se utiliza numai de către adulți

                              186

                              Diethylene glycol (DEG)
                              Nr. CAS 111-46-6
                              Nr. CE 203-872-2
                              2,2′-oxidietanol

                              Urme în ingrediente

                              0,1 %

                              187

                              Butoxydiglycol
                              Nr. CAS 112-34-5
                              Nr. CE 203-961-6
                              dietilenglicol monobutil eter (DEGBE)

                              Solvent în produse pentru vopsirea părului

                              9 %

                              Interzis în pulverizatorii de aerosoli (spray-uri)

                              188

                              Butoxyethanol
                              Nr. CAS 111-76-2
                              Nr. CE 203-905-0
                              etilenglicol monobutil eter (EGBE)

                              Solvent în produse oxidante pentru vopsirea părului

                              4,0 %

                              Interzis în pulverizatorii de aerosoli (spray-uri)

                              Solvent în produse neoxidante pentru vopsirea părului

                              2,0 %

                              Interzis în pulverizatorii de aerosoli (spray-uri)”